section_heading: Drugi dan - ponedjeljak 18. rujna 1944.
paragraph_text: Na drugi dan operacije, svi padobranski desanti su odgođeni zbog lošeg vremena što će otežati podršku i snabdijevanje savezničkih snaga na terenu idućih sedam od osam dana trajanja operacije. Deveta SS izviđačka bojna je, pak pokušala na silu ući u Arnhem preko glavnog mosta gdje su ih dočekali britanski padobranci pa su u tom okršaju izgubili dosta ljudi uključujući zapovjednika Viktora Gräbnera. U području Nijmegena 82. zračno-desantna divizija vodila je borbe na svom području, a 101. divizija u Eindhovenu, suočena s uništenim mostom kod Sona je neuspješno pokušavala zauzeti drugi most kod mjesta Best. Oko podneva drugog dana 101. je stupila u kontakt s izviđačima iz XXX. korpusa, kojem je prenesena poruka da je most kod Sona uništen pa je od inženjerije XXX korpusa traženo da pripreme vlastiti most. Oklopne snage XXX. korpusa su do kraja dana ušle u Eindhoven, spojivši se sa 101. američkom zračno-desantnom divizijom, no ondje je njihov zamah ponovo usporila razdragana gomila domaćih ljudi koji su izašli na ulice pozdraviti osloboditelje. Inženjeri XXX. korpusa uz pomoć njemačkih ratnih zarobljenika uspjeli su nakon deset sati rada složiti novi most preko kanala.